Eesti korvpallikoondis alustas MM-valikmängude otsustavat ringi suure kaotusega, kui koduväljakul jäädi Saksamaale alla 43:86. Koondise mängijate sõnul ei tohi aga kaotust pikalt põdema jääda, sest juba pühapäeval ootab Serbia näol ees sama tugev vastane.
Mängujuhi Kristian Kullamäe sõnul ei tulnud vastaste agressiivsus üllatusena. "Nemad on sellega harjunud igapäevaselt mängima, aga meie ei ole harjunud iga päev sellise intensiivsusega mängima. Mis seal ikka põdeda, meil on pühapäeval uus mäng ja püüame mingid järeldused teha ja Serbias paremini hakkama saada."
"Eks see ole ka kogemus," tõdes Maik Kalev Kotsar. "Iga mänguga saame kogemusi juurde, meil on noor meeskond. Meelde tuleb see ikka jätta, et järgmine kord tugevamini mängima minna. Ei tohi põdema jääda."
"Eks vastased olid tõesti agressiivsed, aga me üritasime asju natuke rutakalt teha. Ei oska öelda, kas see jäi närvilisuse taha."
Kaitsemängija Sander Raieste ülesandeks oli NBA mängumehe Dennis Schröderi katmine. "Mis ma isiklikult kahtsen on ehk see, et ma teda füüsiliselt rohkem ei surunud. Ta oli minust ikkagi selgelt väiksem ja oleks võinud üritada tal kasvõi mänguisu ära võtta. Siukest meest samas päris kinni polegi ehk võimalik võtta."
Kas probleemiks oli närvipinge? "Ma ei ütleks, et suur närvipinge oli. Me ehk ei oodanud seda, et nad tulevad niivõrd suure tuhinaga. Eks see ole natuke meie enda süü ka, et me trennis nii suurt survet ei harjuta. Samas selliste mängudega me õpimegi."
Toimetaja: Kristo Tamm